‘लहर’ जैसी प्रतिष्ठित साहित्यिक पत्रिका द्वारा लघुकथा पर विशिष्ट सामग्री निकालने का अर्थ हुआ, साहित्य की प्रत्येक विधा के सजग पाठक–प्रहरी प्रकाश जैन तथा मनमोहनी का इस विधा पर विचारोत्तेजक सामग्री प्रस्तुत कर अपने पाठकों को उत्प्रेरित करना। मृणाल पांडे का आलेख ‘हिंदी में लघुकथा : कितनी लघु, कितनी कथा’ इसी प्रकार का है। इस लेख में लघुकथा तथा रचनाकारों को परिधि में लेकर कुछ प्रश्न उठाए गए– (1) लघुकथाएँ आदर्शवादी नीति कथाएं ज्यादा हैं, (2) यह कॉमर्शियल साहित्य है, जिस पर व्यावसायिक पत्रिकाओं ने साहित्य की आई.एस.आई. मुहर लगाई है, (3) लघुकथाएँ समाचार–पत्र की सुर्खियों से निकलती हैं, (4)लघुकथा की सृजन प्रक्रिया तकलीदेह नहीं होती। ‘लहर’ के लघुकथा विशेषांक ने लघुकथा के सृजन–क्षेत्र में विशेष हल्ला मचाया, यह कहना अत्युक्ति नहीं होगी।